“เซ็นทรัลฯ” ปิดให้บริการทุกสาขาทั่วประเทศ 26 ต.ค.นี้
"เซ็นทรัลฯ" ปิดให้บริการทุกสาขาทั่วประเทศ 26 ต.ค.นี้ ตั้งแต่เวลา 15.00 น.เป็นต้นไป เพื่อให้พนักงานมีโอกาสแสดงความอาลัยถวายแด่ในหลวงร.9
11 ต.ค. 2560

บริษัท เซ็นทรัลพัฒนา จำกัด (มหาชน) หรือ CPN แจ้งการปิดให้บริการชั่วคราวของศูนย์การค้าเซ็นทรัลพลาซา และเซ็นทรัลเฟสติวัลทั่วประเทศ ในวันที่ 26 ต.ค.60 ตั้งแต่เวลา 15.00 น.เป็นต้นไป เพื่อเปิดโอกาสให้พนักงานของบริษัททุกคน รวมถึงพนักงานประจำร้านค้าต่าง ๆ ในศูนย์การค้า ได้ร่วมถวายความอาลัยในพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช บรมนาถบพิตร
โดยยกเว้นเพียงศูนย์การค้าเซ็นทรัลเวิลด์ และศูนย์การค้าเซ็นทรัลพลาซา สาขาพระราม 2 จะเปิดให้บริการตามปกติเพื่ออำนวยความสะดวกให้แก่ประชาชน เนื่องจากเป็นสถานที่จัดพิธีถวายดอกไม้จันทน์ของภาครัฐ
สำหรับศูนย์การค้าที่มีจุดบริการรถรับ-ส่งประชาชนให้เดินทางไปยังสนามหลวง ได้แก่ เซ็นทรัลพลาซา พระราม 2,  เซ็นทรัลพลาซา เวสต์เกต, และเซ็นทรัลพลาซา ศาลายา โดยจะเปิดให้บริการในส่วนลานจอดรถเพื่ออำนวยความสะดวกให้กับผู้จอดรถที่ต้องการไปถวายความอาลัย ตลอด 24 ชั่วโมง และทุกศูนย์การค้าจะเปิดให้บริการตามปกติ ในวันที่ 27 ต.ค.60